stanford-oval/wikipedia huggingface dataset:
רצח העם היווני-פונטי
רקע היסטורי

הנוכחות היוונית באסיה החלה כבר בשנת 800 לפנה"ס. היוונים כינו את הים השחור Εὔξεινος Πόντος (Euxinos Pontos, כלומר "הים הידידותי" או "הים מסביר הפנים", כנראה לשון נקייה המתייחסת לשבטים העוינים שלחופיו), וכבר אז החלה התיישבותם לאורך חופו; כאשר הבולטות בערים היווניות באזור זה היו: טרביזונד (Trabzon בטורקית), סאמפסונטה (Samsun), סינופה (Sinop), והראקליה-פונטיקה (Karadeniz Ereğli).
בתקופה ההלניסטית (334 לפנה"ס) שבאה בעקבות כיבושיו של אלכסנדר מוקדון, התרבות והשפה היווניות החלו לשלוט באסיה הקטנה. ההתייוונות של האזור הואצה תחת השלטון הרומי-ביזנטי. לפני כיבושי האימפריה העות'מאנית הייתה קבוצת הנתינים היוונים-ביזנטים הקבוצה הגדולה ביותר של עמים ילידים שחיו באסיה הקטנה. היוונים היו רוב באזור, עד הכיבוש הסופי של העיר טרביזונד על ידי הטורקים העות'מאנים בשנת 1461.
ערב מלחמת העולם הראשונה, היה באסיה הקטנה מגוון אתני רחב אשר כלל טורקים, אזרים, יוונים-פונטים, ארמנים, כורדים, זאזא, צ'רקסים, אשורים, יהודים ולאזים.
אחת הסיבות לטבח הטורקי באוכלוסייה הנוצרית בכלל והיוונית בפרט הייתה החשש שהאוכלוסייה הנוצרית תסייע לאויבי האימפריה העותמאנית. לכך נוספה האמונה כי כדי ליצור מדינת לאום מודרנית יש צורך לטהר מהשטחים של מדינת הלאום קבוצות שעלולות לאיים על שלמותה של מדינת לאום טורקית מודרנית.
היוונים-הפונטים (כמו גם שאר קבוצות לא-מוסלמיות כאמור) היוו בעיה מדאיגה בעיני הטורקים הצעירים, שכן כחלק מהסכם קוצ'וק קאינרג'ה (מטורקית Küçük Kaynarca Antlaşması) אישרו העות'מאנים את מעמדו של הצאר הרוסי כממשיך האימפריה הביזנטית, וכן כמגן הנוצרים בתחומי האימפריה. בשל כך, ראו הטורקים הצעירים את היוונים-הפונטים כבוגדים שכל רצונם הוא להצטרף לכוחות הצבא הרוסי באופן טבעי, והחליטו לגרשם מתחומי האימפריה.
על פי נספח צבאי גרמני, הכריז שר המלחמה העות'מאני איסמעיל אנוור בשנת 1915 שהוא רוצה באוקטובר "לפתור את הבעיה היוונית בתקופת המלחמה [...] באותו אופן שהוא פתר את הבעיה הארמנית."
רצח העם היווני-פונטי

בעקבות הסכמים דומים שנעשו עם בולגריה וסרביה, חתמה האימפריה העות'מאנית על הסכם חילופי אוכלוסין קטן יחסית עם יוון בנובמבר 1913. הסכם נוסף מסוג זה נחתם ביולי 1914, שמטרתו החלפת חלק מ"הטורקים" של יוון ביוונים של איידין ומערב תראקיה (טורקיה), לאחר שהעות'מאנים גירשו יוונים אלה מבתיהם בתגובה לסיפוח היווני של כמה איים טורקיים. בפועל ההחלפה לא הושלמה בשל פרוץ מלחמת העולם הראשונה.
החל משנת 1913 העות'מאנים החלו ליישם תוכנית של גירוש והגירה בכפייה, תוך התמקדות ביוונים באזור הים האגאי ותראקיה המזרחית, שנוכחותם באזורים אלה נחשבה איום על הביטחון הלאומי.
בעוד הדיונים על חילופי אוכלוסין עדיין מתנהלים, יחידות צבאיות מיוחדות החלו במתקפה על כפרים יווניים כאשר הם מאלצים את תושביהם לנטוש את בתיהם ולהגר ליוון, כאשר בו בזמן הם מוחלפים בפליטים מוסלמים. ביוני 1914 החלו הטורקים בסגירת כנסיות ובתי ספר יוונים, החרמת מוצרים יוונים ואף ביזת בתיהם של היוונים. כחלק מהפעולה שנועדה לעודד את היוונים לעזוב, החלו כוחות טורקים לטבוח בתושבי העיר היוונית פוקאהי אשר סירבו לנטוש את בתיהם. המעטים ששרדו את הטבח ברחו ליוון.
בתגובה ללחץ בין-לאומי ומקומי, ועל מנת לנסות ולהרגיע את הרוחות, טען טלעת פאשה כי לא ידע על האירועים ולא הייתה לו יד בהם. למרות שהתיימר להוציא עצמו מהעניין, נפגש טלעת פאשה עם ראש מבצע ה"טיהור" במהלך סיור שלו ואף ביקש ממנו להיות זהיר ופחות "גלוי". באותו הקיץ אילצו אנשי הכוחות המיוחדים של האימפריה העות'מאנית את הגברים היוונים להצטרף למחנות עבודה, שבהם מתו אלפים תוך כדי עבודות פרך, התעללות והרג שרירותי בידי השומרים העות'מאנים. בחודשים שלאחר מכן התרחב הטבח לאזורים נוספים באימפריה בהם פונטוס, קפדוקיה וקיליקיה.
בתגובה לאירועים הללו, הפציר ראש ממשלת יוון אלאפטריוס וניזלוס מהטורקים לעצור את מעשיהם, ואף איים לנהוג באותה הצורה באוכלוסייה המוסלמית המתגוררת ביוון.
בינואר 1915 הצליחו הרוסים להביס את הטורקים בקרב סאריקאמיש; אזור שבו התגוררו יוונים רבים; מה ששוב גרם לטורקים להאשים את היוונים בבגידה לטובת הרוסים.
בינואר 1917 שלח טלעת פאשה מברק המורה לגרש את היוונים ממחוז סמסון מבלי לפגוע באיש, אך בפועל הגירוש בוצע תוך ביזה, אונס נשים, חטיפת נשים וילדים וגיוס בכפייה של גברים למחנות עבודה. באותו החודש שלח שגריר שוודיה לקונסטנטינופול מברק לממשלתו ובו ציין כי "כל השיטות ההרסניות אשר גרמו למוות בעקיפין, כגון גירוש הכרוך בצעדות מוות, רעב במחנות העבודה ובמחנות הריכוז, אינן אלא 'טבח לבן'."
לאחר המלחמה

לפי המסמכים העות'מאניים, בינואר 1919 אפשרה הממשלה העות'מאנית את חזרתם של חלק מהיוונים שגורשו, העניקה להם סיוע כספי והחזירה להם את רכושם. כמו כן, באותן שנים בית המשפט הטורקי העמיד לדין מפקדי צבא טורקים על כך שלקחו חלק במעשי הטבח שבוצעו נגד העם היווני והארמני כאחד. באוקטובר 1920 ציין קצין בריטי בדו"ח שכתב כי מחוץ לעיר איזניק שבאנטוליה נמצאו כ-100 גופות מושחתות של גברים, נשים וילדים בתוך מערה גדולה, כחלק מאותו טבח נוראי. דיפלומטים גרמנים ואוסטרו-הונגרים סיפקו ראיות לסדרה של מעשי טבח שיטתיים וטיהור אתנית של היוונים באסיה קטנה (כמו גם את התזכיר מ-1922 שנערך על ידי ג'ורג רנדל על "הטבחים הטורקים והרדיפות"). הרשומות מתארות מעשי טבח, אונס ושריפת כפרים יווניים בצורה שיטתית, ומייחסות את התכנון לפקידים העות'מאנים כלומר ראש הממשלה העותמאנית מחמוד סבקט פאשה, ראפאת ביי, טלעת פאשה ואנוור פאשה. בנוסף הופיעו בעיתונות הזרה אזכורים נרחבים לאירועים, הקלטת מעשי טבח, גירוש, הרג ילדים, אונס, שריפת כפרים יווניים בשלמותם, הרס כנסיות יווניות אורתודוקסיות ומנזרים, טיוטות ל"מחנות עבודה", ביזה, טרור ופשעים שבוצעו נגד יוונים, ארמנים וגם נגד אזרחים בריטים, אמריקאים ופקידי ממשלה.
קורבנות

לגבי קורבנות הטבח, ישנן הערכות שונות לגבי מספר הנספים כאשר המנעד הוא רחב במיוחד. על פי מקורות שונים מניין ההרוגים היוונים רק באזור פונטוס של אנטוליה נע בין 300,000 ל-360,000. צוות של חוקרים אמריקאים מצא מיד לאחר המלחמה, כי המספר הכולל של יוונים שנהרגו עשוי להגיע ל-900,000 אנשים. חוקר בשם רודולף רומל ליקט מידע מספרי מחקר שונים לצורך הערכת התמותה בין השנים 1914–1923. הערכותיו נעות בין 289,000 ל-459,000 מקרי מוות ברצח העם היווני בתקופה זו. על פי נתוני הממשלה היוונית, מספר כולל של מיליון אנשים נספו בטבח. על פי הליגה הבין-לאומית לזכויות וחופש האדם, בין 1916–1923 נהרגו למעלה מ-350,000 יוונים-פונטים באמצעות רדיפה, מעשי טבח וצעדות מוות.
אדוארד הייל בירסטאדט טען כי על-פי עדות רשמית של הטורקים, מאז 1914 נטבחו בדם קר 1,500,000 ארמנים, ו-500,000 יוונים, גברים נשים וילדים, ללא כל ההתגרות. בוועידת לוזאן בסוף שנת 1922 שר החוץ הבריטי לורד קרזון אמר כי "מיליון יוונים נהרגו, גורשו או מתו".
עד היום אין מספר מדויק של הערכות, וכאמור המנעד די רחב; החל ממאות אלפים בודדים וכלה במיליון נספים.
השלכות

בהסכם סוור (הסכם השלום שנחתם לאחר המלחמה בין האימפריה העות'מאנית ומדינות ההסכמה בסוור שבצרפת) כונו מעשיו של המשטר הטורקי "טרור" ואף צוינו הוראות "לתקן ככל האפשר את העוולות שנגרמו לאנשים כחלק ממעשי הטבח שבוצעו בטורקיה בתקופת המלחמה". בסופו של דבר הסכם סוור לא אושר על ידי הממשלה הטורקית ואף הוחלף מאוחר יותר בהסכם לוזאן, אשר לא צוין בו אילו עונשים יינקטו נגד מי שביצע פשעי מלחמה. משפטים שנערכו מיד בעקבות המלחמה בוטלו, והנאשמים לא נענשו. בשנת 1923, חילופי האוכלוסין בין יוון וטורקיה כבר הביאו לחיסול כמעט מוחלט של הנוכחות היוונית בטורקיה ושל הנוכחות הטורקית ביוון.
ההכרה ברצח העם היווני-פונטי

המונח "ג'נוסייד" (genocide) או רצח עם, לתיאור רצח עם לסוגיו, נטבע בשנת 1944 על ידי רפאל למקין, יהודי אמריקאי ממוצא פולני, כחלק ממאמציו להגדרת רצח עם כפשע בחוק הבין-לאומי. הוא הגשים מטרה זו כאשר ב-9 בדצמבר 1948 אישרה העצרת הכללית של האו"ם את האמנה למניעת פשע של רצח עם ולהענשת מבצעיו. אמנה זו נכנסה לתוקף בינואר 1951.
בדצמבר 2007, אישרה האגודה הבין-לאומית למחקר רצח-עם (IAGS) כי המעשים שביצעו הטורקים בשנים 1914–1923 כנגד היוונים (כמו גם הארמנים והאשורים), הם רצח עם.
במהלך השנים, נולדו דיונים רבים לגבי ההכרה במעשיהם של הטורקים כרצח עם, והיו חוקרים כמו מארק מאוזר ומאנוס מידלארסקי שטענו כי מטרתם המקורית של העות'מאנים לא הייתה רצח-עם, לעות'מאנים לא הייתה תוכנית סופית מסודרת כמו זו של גרמניה הנאצית, וכי מדובר בהתנהלות פזיזה ללא מחשבה.
ראו גם

רצח העם האשורי
רצח העם הסרבי
רצח העם בקליפורניה
אליפות העולם במשקל כבד של ECW

| אליפות העולם במשקל כבד של ECW> פרטים |
| --- | --- |
ארגון מפעיל: Extreme Championship Wrestling (1992–2001) World Wrestling Entertainment (2006–2010)
תאריך יצירה: 25 באפריל 1992
תאריך ביטול התואר: 16 בפברואר 2010
שמות קודמים:  האליפות במשקל כבד של ECW (1992–1993)  האליפות במשקל כבד של NWA-ECW (1993–1994)  אליפות העולם במשקל כבד של ECW (1994–2001, 2006)  אליפות העולם של ECW (2006–2007)  אליפות ECW (2007–2010)
סטטיסטיקות
האלוף הראשון: ג'ימי סנוקה
האלוף האחרון: איזיקיאל ג'קסון
הכי הרבה זכיות: הסנדמן ‏(5 זכיות)
האלוף לזמן הארוך ביותר: שיין דאגלס ‏(406 ימים)
האלוף לזמן הקצר ביותר: איזיקיאל ג'קסון ‏(2 דקות, 25 שניות)
האלוף המבוגר ביותר: מר. מקמהן ‏(61 שנים, 248 ימים)
האלוף הצעיר ביותר: מייקי וויפרק ‏(22 שנים, 146 ימים)
האלוף הכבד ביותר: ביג שואו ‏(257 ק"ג)
האלוף הקל ביותר: ג'רי לין ‏(84 ק"ג)
אליפות העולם במשקל כבד של ECW (באנגלית: ECW World Heavyweight Championship) הייתה תואר אליפות היאבקות מקצועית, שהשתייך לארגון ההיאבקות Extreme Championship Wrestling‏ (ECW), ומאוחר יותר השתייך לארגון ההיאבקות World Wrestling Entertainment‏ (WWE). במקור, אליפות זו שימשה כאליפות העולם עבור ECW, לאחר ניתוקו של ECW מארגון ההיאבקות National Wrestling Alliance‏ (NWA). היא נוסדה תחת הארגון ECW בשנת 1994, אך במקור הוצגה לראשונה שנתיים קודם לכן על ידי השם הקודם של ארגון זה, Eastern Championship Wrestling. האלוף הראשון היה ג'ימי סנוקה, לעומת זאת, ארגון ה-WWE מכיר את תקופת כהונתו של שיין דאגלס ב-27 באוגוסט 1994 כראשונה בהיסטוריה של אליפות זו.
אליפות זו הפכה ללא פעילה בשנת 2001 עם פשיטת רגלה של ECW. במהלך הקיץ של שנת 2003, הארגון נרכש על ידי WWE, כשבשנת 2006, ארגון ה-WWE החליט להפעיל מחדש את אליפות זו כחלק מההקמה המחודשת של המותג ECW. אליפות העולם של ECW הפכה באופן רשמי מאותו הרגע לאליפות העולם השלישית בטיבה בארגון ה-WWE לצד אליפות ה-WWE ואליפות העולם במשקל כבד של ה-WWE שהשתייכו למותגים Raw וסמאקדאון. כשה-WWE החליט לפרק את המותג ECW בשנת 2010, האליפות יצאה מכלל שימוש לאחר קיום הפרק האחרון של התוכנית השבועית ECW, כשאיזיקיאל ג'קסון הוכר כאלוף האחרון שהחזיק בתואר זה בנוסף לכך שתקופת כהונתו הוכרזה כקצרה ביותר בתולדות התואר עם שתי דקות ו-25 שניות.
היסטוריה > מוצא

אליפות העולם במשקל כבד של ECW הוצגה לראשונה בשנת 1992 כאליפות במשקל כבד של NWA-ECW, כשג'ימי סנוקה היה האלוף הראשון אשר זכה בתואר זה ב-25 באפריל. אולם, המקור להיסטוריה של אליפות זו נזקפת לזכות ארגון ההיאבקות National Wrestling Alliance‏ (NWA), שהיה מאופיין בשליטה על מספר רב של ארגוני היאבקות, כשכל אחד מהם משתייך לטריטורייה מסוימת בארצות הברית. בתחילת שנות ה-90, ארגון ההיאבקות Eastern Championship Wrestling‏ (ECW) השתייך ל-NWA ובשנת 1994, אליפות העולם במשקל כבד של NWA הייתה פנויה. בעקבות זאת, התקיים טורניר אשר קבע את אלוף העולם החדש ב-27 באוגוסט, כששיין דאגלס ניצח את 2 קולד סקורפיו בגמר וזכה באליפות העולם במשקל כבד של NWA. לעומת זאת, דאגלס באופן מיידי ויתר על אליפות זו והצהיר במקום זאת על עצמו כאלוף העולם במשקל כבד של ECW. הארגון ניתק את קשריו מ-NWA והפך להיות עצמאי, כשהוכר עתה בשם Extreme Championship Wrestling‏ (ECW). אליפות זו נשארה פעילה עד 11 באפריל 2001, כשהארגון פשט רגל.
היסטוריה > הקמה לתחייה

עד שנת 2005, ארגון ה-WWE הציג מחדש את תוכני ECW בספריית סרטים וסדרת ספרים אשר כללה את הסרט התיעודי, "עלייתה ונפילתה של ECW". לאחר התעניינות מוגברת בזיכיון של ECW, ארגון ה-WWE קיים אירוע חד פעמי ב-12 ביוני שנקרא בשם ECW One Night Stand, אירוע שכלל מתאבקי עבר של ECW. בשל ההצלחה הכלכלית של ההפקה, ארגון ה-WWE הפיק אירוע שני בסדרה שנה לאחר מכן ב-11 ביוני 2006, אירוע ששימש כאירוע הבכורה בהשקה המחודשת של הזיכיון של ECW כמותג שלישי בגודלו תחת מטריית המותגים של ה-WWE לצד Raw וסמאקדאון. ב-13 ביוני, פול היימן, הבעלים לשעבר של ECW והדמות שמונתה לנהל את המותג, הקים לתחייה את אליפות העולם במשקל כבד של ECW כאליפות העולם הראשית של הארגון והעניק אותה לרוב ואן דאם לאחר שזכה באליפות ה-WWE באירוע One Night Stand. אליפות זו הוכרה בשם המקוצר "אליפות העולם של ECW" ביולי 2006 וכשנה לאחר מכן בשם "אליפות ECW".
היסטוריה > הטורניר על אליפות העולם של ECW‏ (2007)

הטורניר על אליפות העולם של ECW נוצר על מנת לקבוע אלוף עולם חדש של ECW מכיוון שבובי לאשלי פינה את תוארו עקב העברתו למותג Raw ב-11 ביוני 2007 כחלק מהדראפט של שנת 2007. גמר הטורניר התקיים באירוע נקמה: לילה של אלופים ב-24 ביוני. הטורניר היה זכור בעיקר בשל אחד משלבי חצי הגמר, שהיה למעשה הקרב האחרון בחייו של המתאבק כריס בנואה. גמר הטורניר היה אמור להיות קרב בין בנואה ל-CM פאנק, אך לאחר שבנואה לא הופיע לאירוע, הוא הוחלף על ידי ג'וני נייטרו, שניצח את פאנק וזכה באליפות. יום לאחר קיום האירוע, דווח שבנואה, ביחד עם אשתו, ננסי ובנם, דניאל, נמצאו מתים בביתם בפרוורי העיר אטלנטה. המשטרה קבעה יום לאחר מכן שבנואה רצח את אשתו ובנם ולאחר מכן התאבד.
נייטרו, שהחליף את כריס בנואה לאחר המוות של האחרון (שלא נודע באותה העת), ניצח את CM פאנק וזכה באליפות הפנויה. שם הבמה שלו שונה לג'ון מוריסון במהלך תקופת כהונתו ב-17 ביולי 2007 בפרק של התוכנית ECW. החל מאוגוסט 2007, חגורת האליפות נקראה באופן מקוצר אליפות ECW.
| 0 | 1 | 2 | 3 | 4 | 5 | 6 |
| --- | --- | --- | --- | --- | --- | --- |
|   | חצי גמר | חצי גמר |  |  | גמר | גמר |


|  |  CM פאנק | הצמדה |   |  |  |  |
|  |  מרקוס קור ואן | 06:45 |   |  |  |  |
|  |  |  |   |  |  |  |
|  |  |  |   |  |  |  |
|  |  |  |   |  |  CM פאנק | הצמדה |
|  |  |  |   |   |  ג'וני נייטרו | 08:15 |
|  |  |  |   |   |  |  |
|  |  |  |   |   |  |  |
|  |  כריס בנואה | הכנעה |   |   |  |  |
|  |  אלייז'ה בורק | 06:38 |   |   |  |  |
היסטוריה > ייעוד האליפות

עקב פיצול המותגים של ה-WWE, היה צורך בקיום דראפט שנתי, שבו מתאבק משתייך מחדש למותג אחר לפי בחירת מנהלי המותג. ארגון ההיאבקות ECW קם לתחייה והוצג כמותג השלישי של WWE בשנת 2006 לצד Raw וסמאקדאון ואף המשיך להתקיים עד 16 בפברואר 2010, כשאליפות העולם במשקל כבד של ECW הושבתה פעם נוספת.
| תאריך העברה | מותג | הערות |
| --- | --- | --- |
| 13 ביוני 2006 | ECW | לאחר שרוב ואן דאם ניצח את ג'ון סינה וזכה באליפות ה-WWE באירוע ECW One Night Stand, אליפות ECW הופעלה מחדש והוענקה לרוב ואן דאם אשר החזיק כתוצאה ממהלך זה בשתי חגורות אליפות. אליפות ECW הפכה לאחר מכן האליפות הראשית של המותג ECW, שהשתייך עתה ל-WWE. |
| 22 בינואר 2008 | סמאקדאון | אליפות ECW הועברה למותג סמאקדאון לאחר שצ'אבו גררו ג'וניור, שהשתייך לסמאקדאון, ניצח את CM פאנק וזכה באליפות ECW. |
| 30 במרץ 2008 | ECW | אלוף ECW, קיין הועבר למותג ECW. |
| 23 ביוני 2008 | Raw | אלוף ECW, קיין הועבר למותג Raw במהלך הדראפט של ה-WWE לשנת 2008. |
| 29 ביוני 2008 | ECW | אליפות ECW הוחזרה ל-ECW לאחר שמארק הנרי, שהשתייך למותג ECW, ניצח את קיין וביג שואו בקרב משולש באירוע לילה של אלופים וכתוצאה מכך זכה באליפות ECW. |
| 16 בפברואר 2010 | N/A | הופסקה פעילותו של המותג ECW וכתוצאה מכך גם יציאתה מכלל פעילות של האליפות. |
עיצוב האליפות

החגורה המקורית הייתה חגורה בת חמש פלטות שנוצרה על ידי מייק ורטאניאן. החגורה הייתה העתק מדויק של האליפות במשקל כבד של NWA-ECW. ההבדל היחיד היה שהפלטה הראשית של ה-NWA-ECW כללה את שם הארגון והיו לו אזורים שצבועים בכחול. במהלך תקופת השימוש בחגורה זו, היא הוזנחה, כשלבסוף נצבעה מחדש והונחו תכשיטים על הפלטה הראשית, מה שהסביר את השוני בתמונות שלה. עד שהחגורה הוחלפה, היא הייתה במצב רע מאוד ושתיים מהפלטות הצדדיות נשברו או נעדרו. כאשר ארגון ההיאבקות Eastern Championship Wrestling ניתק את קשריו מ-NWA והוכר עתה בשם Extreme Championship Wrestling בשנת 1994, נמשך השימוש בחגורת האליפות עד שנת 1998, כשבשנה זו חגורת אליפות חדשה נוצרה עד שהארגון פשט רגל בשנת 2001.
זמן קצר לאחר הפעלתה מחדש, עיצוב החגורה של אליפות העולם במשקל כבד של ECW עודכן לעיצוב דומה לחגורה המקורית, כאשר העיצוב כלל רצועת עור שחורה דמוית עור נחש בחלק האחורי, שהוצמדה לכיסוי המותניים של המתאבק שלבש אותו וחמישה חלקים עשויים זהב. באמצע הרצועה היה מרכז גדול, שהציג במרכזו עיצוב של כדור כחול, ומימין ומשמאל לכדור היו זוג מחבטות בייסבול עטופים בחוטי תיל. בחלק העליון היה לוגו סגול של ECW והכיתוב "אלוף העולם בהיאבקות במשקל כבד", כשהמילים "היאבקות במשקל כבד" נחרטו בצבע אדום, מה שהעניק לטקסט מראה דמוי דם.
ב-22 ביולי 2008, הג'נרל מנג'ר ECW, תיאודור לונג הציג עיצוב חגורה חדש לחגורת אליפות ECW. עיצוב זה כלל רצועת עור שחורה גדולה עם חמישה חלקי פלטינה. החלק המרכזי הגדול כלל עיצוב של עוף החול על פני כדור במרכז, כשכנפיו מורחבות וקרני אור יוצאות ממנו. בחלק העליון היה הלוגו של ה-WWE והכיתוב "World Wrestling Entertainment" חקוקים עם המילה "ECW" באותיות גדולות בצורה מודגשת מעל עוף החול. לוחית השם, שעליה חרוט שם האלוף, ממוקמת מתחת כיתוב זה, כשמדרגה אחת למטה חקוקה המילה "אלוף". לאורך הרצועה, בשני קצוותיה יש ארבעה חלקים קטנים בצורת צלב אופנוענים בעלי עיצוב דומה לזה של החלק המרכזי.
תקופות כהונה

במצטבר, היו 49 תקופות כהונה שונות בהיסטוריה של אליפות זו שחולקו בין 32 מתאבקים שונים. האלוף הראשון היה ג'ימי סנוקה לאחר שניצח את סלבטורה בלומו באפריל 1992. הסנדמן מחזיק בשיא החזקות בתואר, עם חמש. שיין דאגלס, במהלך תקופת כהונתו הרביעי, מחזיק בתקופת הכהונה הארוכה ביותר שנמשכה 406 ימים. תקופת הכהונה הקצרה ביותר הייתה של איזיקיאל ג'קסון עם שתי דקות ו-25 שניות לאחר שגבר על כריסטיאן בפרק הסיום של התוכנית השבועית ECW, כאשר האליפות יצאה מכלל שימוש עקב סגירת המותג ECW. תקופת כהונתו השנייה של כריסטיאן כאלוף הייתה הארוכה ביותר תחת השתייכות האליפות ל-WWE, כשהיא נמשכה 205 ימים.
תקופות כהונה > רשימת האליפויות

| שם | שנים |
| --- | --- |
האליפות במשקל כבד של ECW: 25 באפריל 1992 – 18 בספטמבר 1993
האליפות במשקל כבד של NWA-ECW: 18 בספטמבר 1993 – 27 באוגוסט 1994
אליפות העולם במשקל כבד של ECW: 27 באוגוסט 1994 – 11 באפריל 2001 ; 13 ביוני 2006 – יולי 2006
אליפות העולם של ECW: יולי 2006 – אוגוסט 2007
אליפות ECW: אוגוסט 2007 – 16 בפברואר 2010 (כמצוין באתר הרשמי של ה-WWE)
זכיות משולבות

| דירוג | מתאבק | מספר החזקות בתואר | זכיות משולבות> בפועל | זכיות משולבות> ימים כאלוף המוכרים על ידי ארגון ה-WWE |
| --- | --- | --- | --- | --- |
| 1 | שיין דאגלס | 4 | 874 | 695 |
| 2 | הסנדמן | 5 | 446 | 305 |
| 3 | רייבן | 2 | 379 | 377 |
| 4 | טאז | 2 | 261 | 260 |
| 5 | כריסטיאן | 2 | 247 | 245 |
| 6 | טרי פאנק | 2 | 208 | 118 |
| 7 | מייק אווסום | 2 | 201 | 200 |
| — | דון מוראקו | — | 174 | — |
| 8 | ג'סטין קרדיבל | 1 | 162 | 161 |
| 9 | בובי לאשלי | 2 | 155 | 153 |
| 10 | ביג שואו | 1 | 152 | 151 |
| 11 | CM פאנק | 1 | 143 | 142 |
| 12 | מאט הארדי | 1 | 127 | 127 |
| 13 | ג'ק סוואגר | 1 | 104 | 102 |
| 14 | ריינו | 1 | 94 | 92 |
| 15 | סאבו | 2 | 93 | 8 |
| 16 | קיין | 1 | 91 | 91 |

| — | ג'ימי סנוקה | — | 79 | — |
| — | ג'וני הוטבאדי | — | 79 | — |
| 17 | מארק הנרי | 1 | 70 | 69 |
| 18 | ג'וני נייטרו/ג'ון מוריסון | 1 | 69 | 67 |
| 19 | צ'אבו גררו | 1 | 68 | 67 |
| 20 | סטיב קורינו | 1 | 63 | 63 |
| 21 | טומי דרימר | 2 | 49 | 48 |
| 22 | בם בם ביגלו | 1 | 45 | 45 |
| 23 | מייקי וויפרק | 1 | 42 | 41 |
| 24 | ג'רי לין | 1 | 35 | 34 |
| 24 | מר. מקמהן | 1 | 35 | 34 |
| — | טיטו סנטנה | — | 32 | — |
| 26 | רוב ואן דאם | 1 | 21 | 20 |
| 27 | מאסאטו טנאקה | 1 | 6 | 5 |
| 28 | איזיקיאל ג'קסון | 1 | 1> | 1> |
הערות שוליים

↑  הטורניר על אליפות העולם במשקל כבד של NWA
| אלופי העולם במשקל כבד של ECW |
| --- | --- | --- |
| NWA | ג'ימי סנוקה • ג'וני הוטבודי • דון מוראקו • הסאנדמן • טיטו סנטנה • שיין דאגלס • סאבו • טרי פאנק |  |
| ECW | שיין דאגלס • הסאנדמן • מייקי וויפרק • רייבן • טרי פאנק • סאבו • בם בם ביגלו • טאז • מייק אוסום • מאסטו טאנאקה • טומי דרימר • ג'סטין קרדיבל • ג'רי לין • סטיב קורינו • ריינו |  |
| WWE | רוב ואן דאם • ביג שואו • בובי לאשלי • וינס מקמהן • ג'וני נייטרו/ג'ון מוריסון • סי. אם. פאנק • צ'אבו גררו • קיין • מארק הנרי • מאט הארדי • ג'ק סוואגר • כריסטיאן • טומי דרימר • איזיקיאל ג'קסון |  |
הסנדמן החזיק בשיא של חמש החזקות בתואר.
שיין דאגלס החזיק 874 ימים במצטבר בתואר זו, כשתקופת הכהונה הרביעית שלו בעלת 406 ימים היא הארוכה ביותר.
סנטיאגו קבררה

| --- | --- |

קבררה בכנס קומיק-קון, סן דייגו 2019
 לידה:  5 במאי 1978 (בן 46) קראקס, ונצואלה 
 מדינה:  צ'ילה, הממלכה המאוחדת 
 תקופת הפעילות:  מ-2003 
 מקום לימודים:  דרמה סנטר לונדון 
 מספר צאצאים:  1
 פרופיל ב-IMDb
 
סנטיאגו קבררה (בספרדית: Santiago Cabrera; נולד ב-5 במאי 1978) הוא שחקן קולנוע וטלוויזיה צ'יליאני יליד ונצואלה. הוא ידוע בעיקר מהופעותיו בתפקיד אייזק מנדז בסדרת המדע הבדיוני "גיבורים", סר לנסלוט בסדרת הדרמה של ה-BBC "מרלין" ובתור אראמיס בסדרה "המוסקטרים".
ביוגרפיה

קבררה נולד בקראקס, בירת ונצואלה, ילד אמצעי מתוך שלושה ילדים. אביו היה דיפלומט צ'יליאני. בעקבות עבודתו של אביו, הוא גדל בעיקר באנגליה, והתגורר גם ברומניה, טורונטו ומדריד. כשהיה בן 15 חזרה משפחתו לצ'ילה.
בבית הספר התיכון היה קבררה קפטן קבוצת הכדורגל, ובמשחק התנסה רק בעידודם של המורים שלו. הוא למד משחק בדרמה סנטר לונדון (2000 - 2003), ובתקופת לימודיו כיכב בהפקות של המחזות "The Madras House", "חודש בכפר", "Napoli Milionaria", "בריטניקוס", "The Dutch Courtesan", ושיחק בתפקיד הראשי במחזה "The Last Days of Don Juan".
קריירה

הופעת הבכורה של קבררה בטלוויזיה היה בשנת לימודיו האחרונה, כששיחק בתפקידים קטנים בסדרות טלוויזיה בריטיות כגון "Battlefield Britain", "השופט ג'ון דיד", "ספוקס", ובדרמה הקומית "כזה כאילו". תפקידו הראשון בתיאטרון אחרי שסיים את בית הספר למשחק היה בדמות מונטנו במחזה "אותלו" מאת שייקספיר בתיאטרון רויאל שבנורת'המפטון. ב-2006 כיכב בסרט הקולנוע "אהבה וצרות אחרות" בתפקיד פאולו סרמיינט הארגנטינאי, לצדם של בריטני מרפי ומת'יו ריס.
בטלוויזיה האמריקאית הופיע קבררה בתחילה בתפקיד אוקטביוס בסדרה "אימפריה". הוא גילם את אייזק מנדז בסדרה "גיבורים" של רשת NBC. אחרי שהדמות שגילם סיימה את תפקידה היה קבררה קריין בפרקים אחדים של סדרת הספין אוף הדוקומנטרית "Heroes Unmasked". עוד גילם את לנסלוט בסדרת הדרמה "מרלין" של ה-BBC, ואת אראמיס בשלוש העונות של הסדרה "המוסקטרים".
קבררה דובר באופן שוטף ספרדית, אנגלית, צרפתית ואיטלקית. הוא מיומן גם בטניס, הוקי ובצלילה. בתוכנית הלילה של NBC מ-20 בינואר 2007 סיפר קבררה על קריירת הכדורגל שלו החצי מקצוענית שבה עסק לפני שפנה למשחק. עוד ציין שאוניברסידד קאתוליקה היא קבוצת הכדורגל האהובה עליו, עם זאת הוא עדיין אוהד של מועדון הכדורגל הלונדוני קווינס פארק ריינג'רס, שהיה בילדותו קמע שלה. אף על פי שהוא רואה בסנטיאגו דה צ'ילה עיר מולדתו, הוא מחלק את זמנו בין לונדון ולוס אנג'לס.
ב-7 בספטמבר 2008 השתתף קבררה באירוע הצדקה "Soccer Aid", משחק כדורגל לתמיכה ב-UNICEF. הוא השתתף במשחק כדורגל נוסף בשנת 2014 ושיחק בקבוצת "שאר העולם".
בשנים 2017–2018 גילם את דריוס במשך שתי עונותיה של סדרת המדע הבדיוני "המושיעים" ברשת CBS.
חיים אישיים

קבררה נשוי לבמאית התיאטרון אנה מרסאה. בנם הבכור נולד באפריל 2016.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2004 | חוף מבטחים | ג'יני |  |
| 2006 | אהבה וצרות אחרות | פאולו סרמיינטו |  |
| 2007 | גול! 2 | דייגו ריברה |  |
| 2008 | צ'ה | קמילו סיינפואגוס |  |
| 2010 | La vida de los peces | אנדרס |  |
| 2010 | Meant to Be | בן |  |
| 2012 | לתפארת | חוסה רייס וגה (אנ') |  |
| 2017 | רובוטריקים: האביר האחרון | סנטוס |  |
| 2017 | מה קרה ליום שני? | מעבד מידע מסחרי |  |
| 2019 | אמה | אניבאל |  |
| 2020 | הסנדקית הקסומה | יו |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2003 | ספוקס | קמילו הנריקז | פרק: "Seventh Division" |
| 2003 | השופט ג'ון דיד | קרלוס פדור | פרק: "Conspiracy" |
| 2005 | אימפריה | אוקטביוס | מיני-סדרה |
| 2006–2007; 2009 | גיבורים | אייזק מנדז | תפקיד ראשי (עונה 1) תפקיד אורח (עונה 4); 17 פרקים |
| 2008–2011 | מרלין | לנסלוט | 6 פרקים |
| 2011 | פרשיות סמויות | חאבייר אקסטרט | פרק: "The Wake-Up Bomb" |
| 2012 | אלקטרז | ג'ימי דיקנס | פרק: "Pilot" |
| 2012 | אהבתם של המינגוויי וגלהורן | רוברט קאפה | סרט טלוויזיה של HBO |
| 2012 | דקסטר | סאל פרייס | 2 פרקים |
| 2012 | פלקון | השופט אסטבן קלדרון | מיני-סדרה |
| 2013 | אנה קארנינה | ורונסקי | מיני-סדרה |
| 2014–2016 | המוסקטרים | אראמיס | תפקיד ראשי (3 עונות); 30 פרקים |
| 2015 | Patagonia: Earth's Secret Paradise | קריינות | סדרה דוקומנטרית; 3 פרקים |
| 2016 | מינדי | דייגו | פרק: "Under the Texan Sun" |
| 2017, 2019 | שקרים קטנים גדולים | ג'וזף באצ'מן | 8 פרקים |
| 2017–2018 | המושיעים | דריוס טאנץ | תפקיד ראשי (2 עונות); 26 פרקים |
| 2020–הווה | מסע בין כוכבים: פיקארד | כריסטובל "כריס" ריוס | תפקיד ראשי (3 עונות); 30 פרקים |
| 2022 | בלתי גמור | פדרה רייס | פרק: "Mexico" |
| 2022 | הדיילת | מרקו | 4 פרקים |
| 2024 | The Cleaning Lady | חורחה סאנצ'ז | תפקיד ראשי (עונה 3); 12 פרקים |
פילמוגרפיה > תיאטרון

| שנה | מחזה | תפקיד | הערות |
| --- | --- | --- | --- |
| 2005 | אילוף הסוררת | לוצ'נטו |  |